Εθνικό Λαϊκό Μέτωπο

Ίδρυση

Το Εθνικό Λαϊκό Μέτωπο ιδρύθηκε το 2008. Αρχικά επιχειρήθηκε να εγγραφεί στο μητρώο κομμάτων του Υπουργείου Εσωτερικών ως «Χρυσή Αυγή-παράρτημα Κύπρου», όμως δεν έγινε δεκτό και υποβλήθηκε ξανά αίτηση ως «Εθνικό Λαϊκό Μέτωπο». Δικηγόρος του κόμματος υπήρξε ο Ρίκκος Ερωτοκρίτου, μετέπειτα βοηθός Γενικός Εισαγγελέας της Κυπριακής Δημοκρατίας.

2008-2018

Το ΕΛΑΜ ξεκίνησε μετά την ίδρυση του ως ενα μικρό κόμμα, λαμβάνοντας μολις 0,22% στις ευρωεκλογές του 2009. Το 2016, στις βουλευτικές εκλογές, το ΕΛΑΜ κατάφερε να εισέλθει στην βουλή λαμβάνοντας 3,71% των ψήφων και εκλέξε δύο βουλευτές. Ο Αρχιεπίσκοπος Κύπρου Χρυσόστομος Β', ο οποίος είχε υποστηρίξει με δηλώσεις του το ΕΛΑΜ, εξέφρασε την ικανοποίηση του για την είσοδο του κόμματος στην Βουλή.
Σύμφωνα με αναλυτές, το ΕΛΑΜ κατάφερε να αναδυθεί ως αποτέλεσμα της οικονομικής κρίσης του 2013, της αυξημένης ανεργίας και της κρίσης αξιοπιστίας των πολιτικών κομμάτων, εκμεταλλευόμενο επίσης το Κυπριακό πρόβλημα, τον αντικομμουνισμό και το μεταναστευτικό πρόβλημα.
Μετά την είσοδο του ΕΛΑΜ στη Βουλή, κλήθηκε να συμμετάσχει στο Εθνικό Συμβούλιο υπό τον Πρόεδρο της Δημοκρατίας Νίκο Αναστασιάδη. Ωστόσο, στις 5 Δεκεμβρίου και με αφορμή τις εξελίξεις στο Κυπριακό, ο Χρίστος Χρίστου ανακοίνωσε την αποχώρηση του κόμματος από το Εθνικό Συμβούλιο, δηλώνοντας ότι "ο Πρόεδρος της Δημοκρατίας αθετεί τις κόκκινες γραμμές του, μετατρέποντας το εθνικό ζήτημα σε προσωπική του υπόθεση". 
Στις 10 Φεβρουαρίου 2017 εγκρίθηκε από την Βουλή τροπολογία του ΕΛΑΜ  που αφορούσε τη συμπερίληψη του Ενωτικού Δημοψηφίσματος του 1950 στις επετείους όπου γίνεται ανάγνωση μηνυμάτων, καθώς και ολιγόλεπτη συζήτηση στην τάξη. Αποτέλεσμα της έγκρισης, ήταν η αποχώρηση Μουσταφά Ακιντζί από τις συνομιλίες για το Κυπριακό, αιτιώμενος την επιδίωξη της πολιτικής της Ενώσεως από τους Ελληνοκυπρίους. Ωστόσο, στις 8 Απριλίου 2017 η  Βουλή υπερψήφισε διάταξη, η οποία όριζε ότι οι σχολικοί εορτασμοί και επέτειοι περνούν στην αρμοδιότητα του εκάστοτε Υπουργού Παιδείας, ακυρώνοντας εμμέσως την προηγούμενη τροπολογία του ΕΛΑΜ..
Το ΕΛΑΜ επανήλθε στο Εθνικό Συμβούλιο μετά από την κατάρρευση των συνομιλιών στο Κραν Μοντανά, τον Ιούλιο του 2017.

2018-σήμερα

Για τις προεδρικές εκλογές του 2018, το ΕΛΑΜ  από νωρίς αποσαφήνισε ότι θα κατέλθει αυτόνομα, με δικό του υποψήφιο. Εν δυνάμει υποψήφιοι ήταν ο πρόεδρός του, Χρίστος Χρίστου, αλλά και δύο μη κομματικοί υποψήφιοι, ένας ακαδημαϊκός και ένας τεχνοκράτης. Το ζήτημα τέθηκε στην Κεντρική Επιτροπή του κόμματος, η οποία, με διαδικασία ψηφοφορίας, προέκρινε ομόφωνα, την υποψηφιότητα Χρίστου. Η υποψηφιότητα Χρίστου κατετάγη τέταρτη, μεταξύ εννιά υποψηφίων. Συγκεκριμένα, έλαβε 21.841 ψήφους και 5,65%. Στον δεύτερο γύρο αποφάσισε την ψήφο κατά βούληση. Το ΕΛΑΜ  δήλωσε ικανοποιημένο καθώς κατάφερε να αυξήσει τον αριθμό των ψήφων του και να καταλάβει την τέταρτη θέση. Το ποσοστό του ΕΛΑΜ στις εκλογές είναι ενδεικτικό της ριζοσπασικοποίησης του αντι-ομοσπονδιακού χώρου

Η άνοδος του ΕΛΑΜ

Σύμφωνα με τον Γιάννο Κατσουρίδη, σε άρθρο το οποίο δημοσιεύτηκε στο περιοδικό Journal South European Society and Politics το 2013, το ΕΛΑΜ κατάφερε να αναδυθεί ως αποτέλεσμα της οικονομικής κρίσης του 2013, την αυξημένη ανεργία και την κρίση αξιοπιστίας των πολιτικών κομμάτων Πηγές για να κινητοποιηθεί η ακροδεξιά στην Κύπρο υπήρξε το Κυπριακό πρόβλημα και αντιτουρκικά και αντικομμουνιστικά αισθήματα στην Κύπρο. Ομως το ΕΛΑΜ κατάφερε να εντάξει και σύγχρονα προβλήμα στην ατζέντα του, όπως η μετανάστευση
Η Εκκλησία της Κύπρου, σύμφωνα πάλι με τον Κατσουρίδη, βοήθησε την άνοδο του ΕΛΑΜ, αφού δικαιολόγησε το ξενοφοβικό προφίλ του. Για παράδειγμα, ο αρχιεπίσκοπος Κύπρου δήλωσε σε συνέντευξη πως οι απόψεις του ΕΛΑΜ, ιδίως όσο αφορά την μετανάστευση, είναι και δικές του απόψεις. Επίσης χαρακτήρησε τα μέλη του ΕΛΑΜ ως «μορφωμένα άτομα με ειλικρινές ενδιαφέρον για την χώρα» Βοήθεια το ΕΛΑΜ έλαβε και από τον Συνδέσμο Αγωνιστών ΕΟΚΑ

Θέσεις

Η θέση του ΕΛΑΜ  για το κυπριακό είναι η επιδίωξη της συνέχειας της Κυπριακής Δημοκρατίας, ως ενιαίο κράτος, με την τουρκοκυπριακή κοινότητα να ορίζεται ως μειονότητα. Η θέση αυτή είναι απομάκρυνση από τον ιστορικό στόχο της Ένωσης με την Ελλάδα, ωστόσο το κόμμα θεωρεί πως αυτός είναι μόνο ο άμεσος στόχος, ο οποίος θα οδηγήσει σε de facto ένωση με την Ελλάδα όταν ανακηρύξει την Αποκλειστική Οικονομική Ζώνη της η κάθε χώρα. Το ΕΛΑΜ  διαφωνεί με την φιλοσοφία της Διζωνικής Δικοινοτικής Ομοσπονδίας, στην βάση της πολιτικής ισότητας, που εμφανίζεται στη Συμφωνία Μακαρίου-Ντενκτάς το 1977. Εναντιώνεται επίσης, στην διατήρηση ανοικτών οδοφραγμάτων κατά μήκος της Πράσινης Γραμμής.
Το ΕΛΑΜ είναι εναντίον της Ευρωπαϊκής Ένωσης και εναντιώνεται στην ένταξη της Τουρκίας σε αυτή ενώ υποστηρίζει τη γεωπολιτική στροφή προς τη Ρωσία.
Η κυβέρνηση της αποκαλούμενης Βόρειας Κύπρου έχει συμπεριλάβει το ΕΛΑΜ στη λίστα με τις τρομοκρατικές οργανώσεις.
Στην οικονομία, οι θέσεις του κόμματος εντάσσονται στο πλαίσιο του προστατευτισμού της εγχώριας παραγωγής και αντιτίθεται στις πολιτικές λιτότητας. Ζητούν να δοθεί έμφαση στην πρωτογενή παραγωγή και την αξιοποίηση των φυσικών πόρων της κυπριακής Αποκλειστικής Οικονομικής Ζώνης.
Στα κοινωνικά ζητήματα, το ΕΛΑΜ εναντιώνεται στην απελευθέρωση των μεταναστευτικών ροών και στην υποδοχή προσφύγων από χώρες της Μέσης Ανατολής και παρουσιάζει κάθε ξένη παρουσία ως απειλή. Είναι επίσης εναντίον της ομοφυλοφιλίας. 
Το ΕΛΑΜ είναι εναντίον του δικαιώματος των αμβλώσεων και υπέρ του ενισχυμένου επιδόματος τοκετού, και θεωρεί ότι ο ρόλος της γυναίκας είναι "να μεγαλώσει τους πολεμιστές του αύριο". Είναι υπέρ της θανατικής καταδίκης για το έγκλημα της εσχάτης προδοσίας εν καιρώ πολέμου.
Στόχος της παιδείας, σύμφωνα με το ΕΛΑΜ, είναι να γαλουχεί τα παιδιά στα "ιδανικά και τις αξίες του ελληνισμού" και να εστιάζει στο τρίπτυχο "Πατρίδα-Θρησκεία-Οικογένεια". Υποστηρίζει την υποχρεωτική διδασκαλία των Αρχαίων Ελληνικών και των Θρησκευτικών στα σχολεία και εναντιώνεται στην διδασκαλία κειμένων τουρκοκυπρίων λογοτεχνών. Το ΕΛΑΜ θεωρεί την Εκκλησία ως πυλώνα της εθνικής υπόστασης του ελληνισμού και αντιτίθεται στο διαχωρισμό Κράτους- Εκκλησίας. Το κόμμα εναντιώνεται στον πολιτιστικό μαρξισμό. Θεωρεί πως αυτός κυριαρχεί στην Δύση, ενώ η Ρωσία υπερασπίζεται τις παραδοσιακές αξίες.
Σύμφωνα με την Fabienne H. Baider, το ΕΛΑΜ έχει τέτοια ρητορική, ώστε να παρουσιάζει κάθε ξένη παρουσία ως απειλήΣύμφωνα με τον Γιάννη Κατσουρίδη, το ΕΛΑΜ ασκεί ρητορική μίσους προσπαθόντας να παρουσιάσει ως ξένους τους τουρκοκύπριους. Για αυτό, εξηγεί ο Κατσουρίδης, θέτει σε εισαγωγικά την λέξη κύπριος στην σύνθετη λέξη τουρκο"κύπριος", υποδηλώνοντας πως δεν είναι αληθινοί κύπριοι. Στον οικονομικό τομέα, όπου υποστηρίζουν κλειστό οικονομικό μοντέλο, όπου αυτοί που πρέπει να κερδίζουν από την οικονομία είναι οι ιθαγενείς (ελληνοκύπριοι) και όχι οι ξένοι (τουρκοκύπριοι). Επίσης, δεν περιόρισε την ρητορική του μετά την επίθεση στον Ταλάτ, στην Λεμεσό το 2014.

Σχέσεις με άλλες οργανώσεις

Το ΕΛΑΜ αποτελεί το παρακλάδι της Χρυσής Αυγής στην Κύπρο. Οι σχέσεις των δυο κομμάτων είναι αρκετά στενές, καθώς πριν την ίδρυση του ΕΛΑΜ, προυπήρχε ως παράρτημα της Χρυσής Αυγής. Ο πρόεδρος του ΕΛΑΜ Χρίστος Χρίστου σε συνέντευξη του δήλωσε ότι το κόμμα είναι η Χρυσή Αυγή της Κύπρου,  ενώ στελέχη της Χρυσής Αυγής, με δηλώσεις τους, έχουν επιβεβαιώσει αυτήν την άποψη. Είναι χαρακτηριστικό ότι ο πρόεδρος του ΕΛΑΜ, Χρίστος Χρίστου, αποτελεί προσωπική επιλογή του Νίκου Μιχαλολιάκου. 
Επιπλέον, το ΕΛΑΜ συνδέεται με άλλες 11 οργανώσεις στο εξωτερικό, όπως την Forza Nuova στην Ιταλία και το National Democratic Party στην Γερμανία, κόμματα τα οποία κατηγοροιοποιούνται ως ακροδεξιά και νεο-φασιστικά.
Το ΕΛΑΜ έχει σχέσεις και επηρεάζει οπαδούς, όπως τους οργανωμένους του ΑΠΟΕΛ (Ultras) ,της Ανόρθωσης , και του Απόλλωνα . Στις κερκίδες, το κάψιμο της τούρκικης σημαίας και αντιτουρκικά συνθήματα είναι συχνά.

Επίθεση σε Ταλάτ

Μέλη του Ε.ΛΑ.Μ., το 2014, επιτέθηκαν στον ηγέτη των Τουρκοκυπρίων, Μεχμέτ Αλί Ταλάτ ο οποίος ήταν ομιλιτής σε συγκέντρωση στην Λεμεσό. Ο Ταλάτ μιλούσε στο Πολιτιστικό Κέντρο Πάνος Σολομωνίδης,  με θέμα «Προοπτικές επίλυσης του κυπριακού και επανένωσης της Κύπρου». Τα μέλη του Ε.ΛΑ.Μ. κατόρθωσαν να ρίξουν αναμένο πυρσό στην αίθουσα, ο οποίος κατέληξε δίπλα ακριβώς από τον αμερικανό πρέσβη, ενώ τραυματίστηκε και ένας τουρκοκύπριος φωτογράφος.Το Ε.ΛΑ.Μ. δήλωσε πως ήταν μια συμβολική εκδήλωση διαμαρτυρίας.

Ναζιστικός χαιρετισμός Γεάδη Γεάδη

Σε τηλεοπτική εκπομπή, ο βουλευτής του Α.Κ.Ε.Λ. Γιώργος Γιωργίου παρουσίασε φωτογραφία που απεικόνιζε τον Γεάδη Γεάδη με παρέα συνομήλικων του να χαιρετούν ναζιστικά. Ο εκπρόσωπος τύπου του Ε.ΛΑ.Μ. απάντησε ότι μπορεί να είναι μοντάζ, ενώ επανήλθε αργότερα με φωτογραφία στελέχους του Α.Κ.Ε.Λ. το οποίο είχε φωτογραφηθεί δίπλα σε πορτραίτο του Κεμάλ Ατατούρκ κατά την διάρκεια επίσημης επίσκεψης στην Τουρκία.

Αντίδραση σε θεατρικές παραστάσεις

Στις 28 Σεπτεμβρίου 2016, ο Θεατρικός Οργανισμός Κύπρου παρουσίασε στο κατεχόμενο Θέατρο της Σαλαμίνας την παράσταση "Αντιγόνη", του Σοφοκλή. Η παράσταση προκάλεσε αντιδράσεις και το Ε.ΛΑ.Μ. μαζί με Δημοκρατικό Κόμμα, το Κίνημα Σοσιαλδημοκρατών-Ε.Δ.Ε.Κ. και την Αλληλεγγύη πραγματοποίησαν διαμρτυρία έξω από την ελληνική πρεσβεία στη Λευκωσία. Τον Νοέμβρη του ίδιου χρόνου, μέλη του Ε.ΛΑ.Μ. διαμαρτυρήθηκαν έξω από το Θέατρο Ριάλτο για την προβαλλόμενη παράσταση "Made in Cyprus" καθώς είχε μηνύματα υπέρ της ελληνοτουρκικής φιλίας.

Αντίδραση στις Συνομιλίες Γενεύης

Στις 10 Ιανουαρίου 2017 το Ε.ΛΑ.Μ. διοργάνωσε εκδήλωση έξω από την Ελληνική Πρεσβεία εναντίον των Συνομιλιών που λαμβάνουν χώρα στη Γενεύη μεταξύ Ν. Αναστασιάδη και Μ. Ακιντζί. Μέλη του κόμματος, κρατώντας ελληνικές σημαίες, φώναζαν συνθήματα όπως «Κύπρος-Αιγαίο μέτωπο ενιαίο».

Επεισόδιο στη Βουλή

Η συνεδρίαση της Βουλής, κατά την οποία συζητούνταν διάταξη για τους σχολικούς εορτασμούς, ήταν έντονη καθώς ο βουλευτής του Ε.ΛΑ.Μ., Λίνος Παπαγιάννης, αποκάλεσε όσους προτίθενται να υπερψηφίσουν την πρόταση ως "εθνικούς μειοδότες". Αυτό προκάλεσε την αντίδραση των βουλευτών του Α.Κ.Ε.Λ. οι οποίοι τον χαρακτήρισαν "φασίστα" και ο βουλευτής κινήθηκε προς το μέρος των εδράνων του Α.Κ.Ε.Λ. για να ζητήσει εξηγήσεις.

Ρητορική μίσους και υποκίνηση σε βία

Ο βουλευτής Λίνος Παπαγιάννης συμμετείχε σε συζήτηση στην σελίδα του στο Facebook, όπου γινόταν λόγος για δολοφονίες Ελληνοκυπρίων κατά τα πρότυπα της Ε.Ο.Κ.Α. Β'. Η ανάρτηση αυτή θεωρήθηκε από το Α.Κ.Ε.Λ. πως εμπεριέχει ρητορική μίσους και προέβη σε καταγγελία στην Αστυνομία της Κύπρου και τον Γενικό Εισαγγελέα. Ο Λίνος Παπαγιάννης εξήγησε αργότερα πως δεν συμφωνεί με το περιεχόμενο της ανάρτησης και πως το Ε.ΛΑ.Μ. υποστηρίζει την εθνική ομοψυχία και όχι την διχόνοια. Το Ε.ΛΑ.Μ. αργότερα υπέβαλε καταγγελία για ρητορική μίσους από το Α.Κ.Ε.Λ..

Επίθεση στα γραφεία ΕΛΑΜ Λεμεσού

Τα γραφεία του ΕΛΑΜ στη Λεμεσό δέκτηκαν επίθεση από αγνώστους, δυο μέρες μετά από επεισόδια στο ΤΕΠΑΚ. Η επίθεση έγινε μετά απο εκδήλωση όπου συμμετείχε το ΑΚΕΛ μαζί με άλλες οργανώσεις για καταδίκη του φασισμού. Το ΕΛΑΜ, αφού ξεκαθάρισε πως είναι "ενάντια στην βία απο όπου και αν προέρχεται" και πως "δεν υπάρχει καλή και κακή βία", κατηγόρησε το ΑΚΕΛ ότι με την συνεχή ρητορική μίσους είναι ο ηθικός αυτουργός της επίθεσης.

Επεισόδια στις επετείους πραξικοπήματος και εισβολής

Το ΕΛΑΜ εμπλέχθηκε σε μια σειρά επεισοδίων κατά τις επετειακές εκδηλώσεις για τα θύματα του πραξικοπήματος και της τούρκικης εισβολής, καθώς οι συγγενείς των θυμάτων αντέδρασαν στην κατάθεση στεφάνων από στελέχη του κόμματος. Στις 15 Ιουλίου σημειώθηκαν προπηλακισμοί κατά εκπροσώπων του ΕΛΑΜ στο μνημόσυνο των πεσόντων στο πραξικόπημα, ενώ στις 20 Ιουλίου παρόμοιο επεισόδιο έλαβε χώρα στο χωριό Γέρι, κατά την εκδήλωση για τα θύματα του 361 Τάγματος Πεζικού. Επεισόδια σημειώθηκαν στην αντικατοχική πορεία, όταν μέλη του Ε.ΛΑ.Μ. οι οποίοι υποστήριζαν διαφορετικές ποδοσφαιρικές ομάδες συγκρούστηκαν, με ένα άτομο να καταλήγει νοσοκομείο.

Κριτική

Η κριτική στο ΕΛΑΜ για το Κυπριακό πρόβλημα εδράζεται στο ότι δεν δέχεται βασικούς πυλώνες της Συμφωνίας Ζυρίχης-Λονδίνου, οι οποίες καθορίζουν το Σύνταγμα της Κυπριακής Δημοκρατίας· κυριότερα δεν δέχονται ότι οι τουρκοκύπριοι θα συνιστούν κοινότητα, αλλά απαιτούν να ορίζονται ως μειονότητα. Το Ε.ΛΑ.Μ. ασκεί ρητορική μίσους προσπαθώντας να παρουσιάσει ως ξένους τους τουρκοκύπριους. Για αυτό, θέτει σε εισαγωγικά την λέξη κύπριος στην σύνθετη λέξη τουρκο"κύπριος", υποδηλώνοντας πως δεν είναι αληθινοί κύπριοι.
Οι συνολικές τους θέσεις φέρνουν σε σύγκρουση τις δυο κοινότητες στην Κύπρο αφήνοντας ως διέξοδο είτε την ένοπλη σύγκρουση, είτε την αναγνώριση του ψευδοκράτους της Βόρειας Κύπρου  από τον ΟΗΕ καθώς θα είναι εμφανές πως οι δύο εχθρικές κοινότητες δεν μπορούν να ζήσουν μαζί.  
Ο Μουσταφά Ακιντζί, "πρόεδρος" της λεγόμενης Βόρειας Κύπρου, στις συνομιλίες για λύση του Κυπριακού στο Κραν Μοντάνα της Ελβετίας, χρησιμοποίησε την υπαρξη του ΕΛΑΜ για να στηρίξει την θέση του για παραμονή της συνθήκης εγγυήσεων απο την Τουρκία. Το ίδιο επιχείρημα ανέπτυξε ο υπουργός Εξωτερικών της Τουρκίας, Μεβλούτ Τσαβούσογλου στον αντίστοιχο της Ελλάδας, Νίκο Κοτζιά.
Το ΕΛΑΜ δέχεται επισης κριτική για τις ιστορικές επιλογές του εθνικισμού στην Κύπρο, κυρίως της ΕΟΚΑ Β'.
Ο Στρατής Ευθυμίου, στην έρευνα του για τον μιλιτραρισμο στην Κύπρο, σχολιάζει πως το ΕΛΑΜ προωθεί την ιδέα του μιλιταρισμού, της αρρενωπότητας και πως το αφήγημα του ΕΛΑΜ είναι πως αυτοί θα φέρουν εις περας τον «εθνικό αγώνα» για να διώξουν τον κατακτητή.